《以入定大士太乙真人像送莞晦叔》
宋代·敖陶孙

真人与大士，兰菊而异芳。
坐卧得定力，铜眼铁脊梁。
是中有佳趣，山海个茫茫。
或时现神妙，尘迹生怪光。
云何得此本，有僧吴下狂。
饮酒不计斗，褚无一丝藏。
兴来高闭门，落笔如追亡。
走送臞庵室，洗心一炉香。
盘陀旃林阔，枕藉玉井凉。
蒙头帔衲古，遮眼经论长。
不知几陵谷，睡稳坐不僵。
君家定吉梦，二士相迎将。
辟除寒具油，静展垂中堂。
会当同一龛，寒泉荐空觞。
夜窗摇茶烟，驼褐依绳休。
杨枝洒寥闃，蔾杖辉森芒。
与君六根静，读书到虞唐。

作者简介：字器之，号臞翁，一号臞庵，自称“东塘人”。淳熙七年（1180年）乡荐第一，客居昆山。在太学，曾写诗送朱熹，又作诗悼赵汝愚，忤韩侂胄。庆元五年（1199年）进士。历任海门县主簿，漳州府学教授、广东转运司主管文字。因临安书商陈起刊刻《江湖集》受株连贬官。官至温陵通判。宝庆三年（1227年）卒。著有《臞翁诗集》2卷，收入《南宋群贤小集》。《江湖集》、《江湖后集》可见其佚诗。